Θωμάς Παρ (αυλικός)

Ο σερ Θωμάς Παρ, αγγλ.: sir Thomas Parr (1478 – 11 Νοεμβρίου 1517) από το Κένταλ στο Γουέστμορλαντ (σημερινή Κάμπρια) της Αγγλίας ήταν αυλικός, και είναι περισσότερο γνωστός ως ο πατέρας της βασίλισσας Αικατερίνης Παρ, της 6ης και τελευταίας συζύγου του βασιλιά Ερρίκου Η΄.

 Καταγωγή και νεανική ζωή 

Ο Θωμάς ήταν ο μεγαλύτερος γιος του σερ Γουλιέλμου Παρ και της Ελισάβετ ΦιτςΧιού. Η μητέρα του Ελισάβετ ήταν 5η απόγονος του βασιλιά Εδουάρδου Γ΄ της Αγγλίας.  Οι γονείς του πατέρα του ήταν ο σερ Θωμάς Παρ του Κένταλ και η Αλίκη Τάνσταλ. Οι γονείς της μητέρας του ήταν ο σερ Ερρίκος ΦιτςΧιού 5ος βαρόνος ΦιτςΧιού του Κάστρου Ρέιβενσγουορθ και η λαίδη Αλίκη Νέβιλ, κόρη του Ριχάρδου Νέβιλ 5ου κόμη του Σόλσμπερυ και της Αλίκης Μόντακουτ 5ης κόμισσας του Σόλσμπερυ. Ο κόμης και η κόμισσα ήταν γονείς του "Γουόρικ του βασιλοποιού", ο οποίος είχε επιρροή στον Πόλεμο των Δύο Ρόδων. Ο 5ος κόμης του Σόλσμπερυ ήταν γιος της λαίδης Ιωάννας Μπωφόρ, κόρης του Ιωάννη της Γάνδης 1ου δούκα του Λάνκαστερ, γιου του Εδουάρδου Γ΄.

Ο Θωμάς είχε τρία (αμφιθαλή) αδέλφια και τρία ετεροθαλή αδέλφια. Αυτά ήταν:
 Άννα (απεβ. 1513), παντρεύτηκε τον σερ Θωμά Τσένευ του Ίρθλινγκμπορω. Η κόρη τους: Ελισάβετ παντρεύτηκε τον Θωμά Βωξ 2ο βαρόνο Βωξ του Χάροντεν, γιο του Νικολάου Βωξ 1ου βαρόνου Βωξ του Χάροντεν από τη 2η σύζυγό του, Άννα Γκρην. Αυτή η Άννα ήταν αδελφή της Μωντ Γκρην, η οποία παντρεύτηκε τον αδελφό της Άννας, Θωμά Παρ (παρακάτω), που σημαίνει ότι η Άννα Γκρην ήταν θεία και πεθερά της Ελισάβετ. 
 Γουλιέλμος 1ος βαρόνος Παρ του Χόρτον (π. 1483 – 1547), ο 2ος γιος, χρίστηκε ιππότης στις 25 Οκτωβρίου 1513. Ήταν σερίφης του Νορθάμπτονσιρ το 1518 και το 1522, και μετά την προαγωγή της ανιψιάς του Αικατερίνης Παρ σε βασιλική σύζυγο, έγινε θαλαμηπόλος της. Στις 23 Δεκεμβρίου 1543 χρίστηκε βαρόνος Παρ του Χόρτον, στο Νορθάμπτονσιρ. Απεβίωσε στις 10 Σεπτεμβρίου 1547, και τάφηκε στο Χόρτον (για τον τάφο του, βλ. Μπρίτζες, Νορθάμπτονσιρ, i. 370). Με τη Μαρία, κόρη του σερ Γουλιέλμου Σόλσμπερυ, άφησε τέσσερις κόρες.
 Ιωάννης (απεβ. 8 Σεπτεμβρίου 1508), νυμφεύτηκε την Κονστάνς, κόρη του σερ Ερρίκου Βιρ από το Άντινγκτον του Σάρεϋ. Δεν απέκτησαν απογόνους.

Μετά το τέλος του πατέρα του, η μητέρα του παντρεύτηκε τον σερ Νικόλαο Βω (ως την 1η του σύζυγο). Απέκτησαν τα ακόλουθα παιδιά:
 Αικατερίνη Βω (π. 1490 – π. 1571), παντρεύτηκε τον σερ Γεώργιο Θρόκμορτον του Κάουτον και απέκτησε παιδιά.
 Αλίκη Βω (απεβ. 1543), παντρεύτηκε τον σερ Ριχάρδο Σάπκοτ π. το 1501. Απέκτησαν τουλάχιστον ένα παιδί, την Άννα.
 Άννα Βω, παντρεύτηκε τον σερ Θωμά Λεστρέιντζ (1493–1545), και απέκτησε παιδιά.

 Εκπαίδευση 
Οι πρόγονοι του Θωμά, οι Παρ του Κένταλ, ήταν μία απλή οικογένεια ευγενών από το βόρειο τμήμα της Αγγλίας. Μετά το Στέμμα, ήταν η πιο ισχυρή παρουσία στο νότιο Γουέστμορλαντ από το 1381. Η μητέρα και η γιαγιά του ήταν βασιλικές κυρίες των τιμών, και αυτό επέτρεψε στον Θωμά να αποκτήσει μία κομψή ανατροφή στην αγγλική αυλή. 

Σύμφωνα με τη βιογράφο Σούζαν Τζέιμς, ο νεαρός Θωμάς πιθανότατα σπούδασε κοντά στον Μωρίς Γουέστμπουρυ της Οξφόρδης, μαθαίνοντας (μεταξύ άλλων) κλασικά ελληνικά και λατινικά, καθώς και σύγχρονες γλώσσες. Ο Γουέστμπουρυ είχε διοριστεί διδάσκαλος από τη λαίδη Μαργαρίτα Μπωφόρ στο κτήμα της στο Κόλιουεστον, στο Νορθάμπτονσιρ.

 Οικογένεια 
Ο Θωμάς Παρ νυμφεύτηκε τη Μωντ Γκρην (6 Απριλίου 1492 - 1 Δεκεμβρίου 1531), κόρη του σερ Θωμά Γκριν, το 1508. Πριν από τη γέννηση του πιο διάσημου τέκνου τους, της Αικατερίνης, η Μωντ γέννησε έναν γιο. Αυτό συνέβη λίγο μετά τον γάμο της Μωντ και του Θωμά. Η ευτυχία τους στη γέννηση αποδείχθηκε βραχύβια, καθώς το μωρό απεβίωσε σύντομα, και το όνομά του παραμένει άγνωστο. Μετά τη γέννηση του 4ου παιδιού τους, της Άννας, η Μωντ έμεινε ξανά έγκυος, π. το 1517, το έτος τέλους του συζύγου της. Το παιδί, ωστόσο, είτε το απέβαλε είτε γεννήθηκε θνησιγενές, είτε υπέκυψε σε πολύ πρώιμη βρεφική ηλικία από κάποια ασθένεια. 

Τα επιζόντα παιδιά του σερ Θωμά και της Μωντ ήταν:
 Αικατερίνη (1512–5 Σεπτεμβρίου 1548), βασιλική σύζυγος της Αγγλίας και της Ιρλανδίας, η οποία παντρεύτηκε: (1) τον σερ Εδουάρδο Μπεργκ το 1529 στο Γκέινσμπορω, Λίνκολνσιρ, Αγγλία. (2) τον Ιωάννη Νέβιλ 3ος βαρόνος Λάτιμερ, το 1534 στο Λονδίνο, Μίντλσεξ, Αγγλία.  (3) τον βασιλιά Ερρίκος Η΄ Τυδώρ, 12 Ιουλίου 1543 στο Παλάτι του Χάμπτον Κορτ, στο ιδιωτικό ιερό του Δωματίου της Βασίλισσας.  (4) τον σερ Θωμά Σίμορ στις 4 Απριλίου 1547. Απέκτησε απογόνους: Μαρία Σίμορ.
 Γουλιέλμος, 1ος μαρκήσιος του Νορθάμπτον (π. 1513–28 Οκτωβρίου 1571). Νυμφεύτηκε τρεις φορές, όλες χωρίς απογόνους, με (1) την Άννα Μπουρσιέ 7η βαρόνη Μπουρσιέ, (2) την Ελισάβετ Μπρουκ, (3) την Ελένη Σνάκενμποργκ.
 Άννα, κόμισσα του Πέμπροκ (π. 1515–20 Φεβρουαρίου 1552), παντρεύτηκε το 1538 τον Γουλιέλμο Χέρμπερτ 1ο κόμη του Πέμπροκ, με τον οποίο απέκτησε δύο γιους και μία κόρη.


 Το τέλος 
Ο σερ Θωμάς αρρώστησε σοβαρά τον Νοέμβριο του 1517. Συνέταξε μία διαθήκη, που προέβλεπε τη ζωή της συζύγου και των παιδιών του. Τα δύο κορίτσια θα λάμβαναν προίκες, ενώ το μεγαλύτερο μέρος της περιουσίας θα κληρονομούσε ο μοναδικός του γιος, ο Γουλιέλμος. Επειδή ο σερ Θωμάς απεβίωσε πριν ενηλικιωθεί κάποιο από τα παιδιά του, η Μωντ -μαζί με τον σερ Κάθμπερτ Τάνσταλ, τον θείο των παιδιών σερ Γουλιέλμο Παρ, και έναν δρ. Μέλτον- έγιναν εκτελεστές της διαθήκης.

Ο σερ Θωμάς απεβίωσε στο σπίτι του στο Μπλάκφριαρς του Λονδίνου στις 11 Νοεμβρίου 1517. Τάφηκε στην εκκλησία της Αγίας Άννας στο Μπλάκφριαρς, μέσα σε έναν περίτεχνο τάφο. Η χήρα του τάφηκε αργότερα δίπλα του. 

 Αναφορές 

Κατηγορία:Άγγλοι ευγενείς